जयकर टेनिसमा आयुशको अपराजित यात्रा 
नेपालका आयुशमान घले २० औं जयकर स्मृति एटीएफ यू–१४ टेनिसअन्तर्गत सर्किट– १ को ब्वाइज सिंगल्समा सेमिफाइनल पुगेका छन् ।
काठमाडौँ — नेपालका आयुशमान घले २० औं जयकर स्मृति एटीएफ यू–१४ टेनिसअन्तर्गत सर्किट– १ को ब्वाइज सिंगल्समा सेमिफाइनल पुगेका छन् ।सातदोबाटोस्थित टेनिस कोर्टमा बुधबार अपराजित यात्रा कायम राख्दै क्वाटरफाइनलमा आयुशले हङकङका यु हिन वोङलाई ६–१, ६–२ को सोझो सेटमा पराजित गरे । उक्त स्पर्धामा नेपालबाट आयुशसहित ७ खेलाडी सहभागी थिए । ब्वाइज सिंगल्समै बंगलादेशका मोहम्मद तनविर मुन तुसारले यमनका हमुद इयादलाई ६–३, ६–३ ले, भारतका सिद्धार्थ जिबुले बंगलादेशका मोहम्मद अलिफ होसेनलाई ६–१, ६–१ ले र भारतका भिभान मिर्धाले हङकङका चुन हेइ काइसन फुङलाई ६–०, ६–४ ले हराउँदै सेमिफाइनलमा स्थान बनाए ।नेपाल टेनिस संघको सहयोगमा मन जयकर टेनिस एकेडेमीद्वारा आयोजित प्रतियोगिताको गर्ल्स सिंगल्समा शीर्ष तीन स्थानको पदक नेपाली खेलाडीले निश्चित गरेका छन् । चारै खेलाडी सेमिफाइनल पुगेसँगै नेपालको शीर्ष तीन स्थानको पदक पक्का भएको हो । क्वाटरफाइनलमा चारै नेपालीले भारतीय खेलाडीलाई हराए । यस इभेन्टमा नेपालका ८ खेलाडीले प्रतिस्पर्धा गरेका थिए । प्रशंसा मोक्तानले प्रेरणा सन्ट्रालाई ६–०, ६–०, शिभाली गुरुङले तनिशा भट्नागरलाई ७–५, ६–३, आध्या पौडेलले सान्भी रेडी भ्युन्द्यालालाई ६–३, १–६, ७–६(३) र स्वस्तिकाले भारतकी हनी जुमानी गौरवलाई ६–४, ६–४ को सेटमा हराए । सेमिफाइनलमा प्रशंसा र शिभाली र आद्या र स्वस्तिका भिड्ने छन् ।ब्वाइज डबल्समा बंगलादेशका अलिफ होसेन र मुन तुसार, हङकङका फुङ र छियोङ मोरिस ताङ, भारतका सिद्धार्थ र भिभान, भारतकै सञ्जय गिरिश र किशोर श्रीराम तथा पाकिस्तानका जोहेब अफ्जल मलिक र यमनका हमुदले क्वाटरफाइनलमा स्थान पक्का गरे ।गर्ल्स डबल्समा नेपालका स्वस्तिका विष्ट र शिभाली गुरुङको जोडीले नेपालकी प्राज्ना मानन्धर र अमेरिकाकी नाला जोस्फिल मास्केलाई ६–१, ७–५ ले पन्छाएर फाइनलमा पुगे ।